Hvert eneste minutt ender 15 tonn plast i verdenshavene, anslår forskere. Også Oslofjorden får sin andel av forsøplingen som tar tiår å bryte ned, og som skader og utydder liv i havet.

— Det gjøres mye viktig arbeid i Oslo kommune allerede. Vi har et moderne renovasjonssystem der plast sorteres for gjenvinning. Og vi rydder plast i byen og fjorden, sier Lan Marie Nguyen Berg til VårtOslo.

"Plastkriger" skal dra i gang dugnad mot forsøpling

Men dette arbeidet er ikke nok for det rødgrønne Ap/SV/MDG-byrådet. Neste år er Oslo utropt til å være europeisk miljøhovedstad. I den forbindelse er det allerede satt i gang flere miljøtiltak. Og nå ansetter miljøbyråd Berg en egen "plastkriger".

— Vi mener at Oslo kan ta en lederrolle i kampen mot plastforsøpling. Som miljøhovedstad vil søkelyset rettes mot oss, og vi vil vise hvordan en storby kan løse plastproblemet, sier miljøbyråden.

LES OGSÅ: Bli med på Baderusken

Stillingen som "plastkriger" blir underlagt bymiljøetaten i kommunen. Planen er at vedkommende blant annet skal bidra til å redusere kommunens egen bruk av plastartikler, og foreslå tiltak for å redusere plastforbruk og forsøpling i hele byen. Miljøbyråden ønsker også å få med innbyggere, frivillige organisasjoner og næringslivet på en plastdugnad.

— Q-tip du kastet i do kan skade sjøfugl

— Vi har allerede satt i gang arbeid med å redusere plastforsøpling. Men den nye koordinatoren skal finne løsninger på hvordan vi kan hindre bruk av unødige plastprodukter, og bidra til å stanse marin forsøpling, forklarer Lan Marie Nguyen Berg.

— Den siste tiden har vi sett et enormt folkelig engasjement i kampen mot plastforsøpling. Folk skjønner at den enorme plastforsøplingen i havet gjør at vi må endre plastforbruket vårt. Når du ser hvordan en liten q-tip kan skade en sjøfugl, så er det fryktelig ubehagelig å tenke på at det kan være du som har kastet den i toalettet, avslutter miljøbyråden.